和張判官登萬山亭因贈洪府都督韓公
作者：孟浩然
朝代：唐

paragraphs: 韓公是襄士，日賞城西岑。
結搆意不淺，巖潭趣轉深。
皇華一動詠，荆國幾謠吟。
舊徑蘭勿剪，新堤柳欲陰。
砌傍餘怪石，沙上有閑禽。
自牧豫章郡，空瞻楓樹林。
因聲寄流水，善聽在知音。
耆舊眇不接，崔徐無處尋。
物情多貴遠，賢俊豈無今。
遲爾長江暮，澄清一洗心。